সোনারপুরে বেআইনি কল সেন্টার, লক্ষাধিক টাকার প্রতারণার অভিযোগ

নরেন্দ্রপুর: সোনারপুরে বেআইনি কল সেন্টারের (Illegal Call Center) হদিস মিলল। ১০ কোটি টাকার উপর প্রতারণার অভিযোগ। জানা গিয়েছে, সোনারপুর থানা (Sonarpur Police Station) এলাকার সার্দান বাইপাসের একটি অভিজাত আবাসানে বেআইনি কল সেন্টারের হদিস পাওয়া গিয়েছে৷ অভিযোগ ১০ কোটি টাকার উপর প্রতারণার৷ ঘটনায় গ্রেফতার ৩ যুবক৷ পুলিশি তল্লাশিতে উদ্ধার ৫টি ল্যাপটপ, ৫টি মোবাইল, ২টি রাউটার, ৭টি হেডফোন সহ মার্কিন যুক্তরাষ্ট্রের সরকারী সংস্থা ও একাধিক ব্যাঙ্কের জাল লোগো ৷ একটি অডি গাড়িও বাজেয়াপ্ত করা হয়েছে বলে জানা গিয়েছে৷ ধৃত তিনজনকে জিজ্ঞাসাবাদ করছে পুলিশ।

আরও পড়ুন: ফের বীরভূমেই আক্রান্ত হলেন উর্দিধারী

সূত্রের খবর, সোমবার নির্দিষ্ট সূত্র মারফত খবর পেয়ে পশ্চিমবঙ্গ পুলিশের সাইবার ক্রাইম শাখা সার্দান বাইপাসের এই অভিজাত আবাসনে তল্লাশি চালায়।আবাসনের ৫ নম্বর ব্লকের ১১ তলার ১১০৩ নম্বর ফ্ল্যাটে চলছিল এই বেআইনি কল সেন্টার৷ মুলত মার্কিন যুক্তরাষ্ট্রের নাগরিকদের কম্পিউটার ও ল্যাপটপ হ্যাক, তথ্য পাচারের ভয় দেখিয়ে তাদেরকে টেকনিক্যাল সাপোর্ট দেওয়ার নামে তাদের কাছ থেকে লক্ষ লক্ষ টাকা নেওয়া হত বলে অভিযোগ ৷ সফটওয়ার হ্যাক করে তাদের কাছে ফোন কল করা হত ও ওটিপি পাঠানো হত ৷ ঘটনার তদন্তে নেমে পুর্ব যাদবপুর এলাকার বাসিন্দা জয় হালদার (২৫) সহ নরেন্দ্রপুর থানা এলাকার বাসিন্দা তন্ময় মন্ডল (২৫) ও সোনারপুর থানা এলাকার বাসিন্দা শুভজিত বিশ্বাস (২৯) নামে তিনজনকে গ্রেফতার করা হয়েছে ৷ জয় এই চক্রের মুল পাণ্ডা বলে জানা গিয়েছে৷ তার অ্যাকাউন্ট থেকে উদ্ধার করা হয়েছে লক্ষাধিক টাকা৷ এই ঘটনায় বারুইপুর সাইবার ক্রাইম থানায় একটি অভিযোগ দায়ের করা হয়েছে৷ তার ভিত্তিতেই ঘটনার তদন্ত শুরু করেছে পুলিশ ৷

অন্য খবর দেখুন